Samkeppniseftirlitið samþykkir samruna Olís og Mjallar-Friggjar með skilyrðum Samkeppniseftirlitið hefur haft til skoðunar samruna Olíuverzlunar Íslands ehf. ( Olís ) og Mjallar-Friggjar ehf . Olís er olíufélag en starfar jafnframt á öðrum sviðum , s.s. í sölu á ýmsum rekstrarvörum og efna - og hreinsivörum . Olís markaðssetur þessar vörur í eigin nafni og í gegnum fyrirtækið Rekstrarland . Olís er dótturfélag Haga hf. sem reka m.a. dagvöruverslanirnar Bónus og Hagkaup . Mjöll-Frigg er framleiðslufyrirtæki sem starfar í hreinlætisiðnaði en tilgangur félagsins er m.a. framleiðsla á sápu og öðrum hreinsi - og þvottaefnum . Með sátt við samrunaaðila , dags. 2. janúar 2020 , hefur Samkeppniseftirlitið samþykkt samrunann . Með sáttinni eru samrunanum sett skilyrði sem ætlað er að vernda virka samkeppni á þeim mörkuðum sem samruninn nær til . Markmið sáttarinnar er að tryggja að samrunaaðilar beiti ekki sterkri stöðu sinni á dagvörumarkaði , og eftir atvikum tengdum mörkuðum , til þess að takmarka samkeppni á öðrum mörkuðum ( lóðrétt áhrif ) . Með sáttinni er þannig kveðið á um jafnræði og jafnt aðgengi viðskiptavina að þjónustu Mjallar-Friggjar á sviði átöppunar og framleiðslu . Er Mjöll-Frigg þannig óheimilt að mismuna viðskiptavinum sínum , s.s. með því að veita Olís og öðrum tengdum fyrirtækjum betri skilmála og kjör en öðrum viðskiptavinum .